
ร้านอาหารจีนแต้จิ๋วที่อ่านชื่อร้านไม่ออกเพิ่งมาเปิดใหม่ในย่านท่าดินแดงใกล้ปากซอย5  ร้านนี้เมนูไม่มีต้องถามเถ้าแก่เอา คุยไปคุยมาเลยรู้ว่าร้านชื่อตามเจ้าของว่าอากวง ร้านนี้จะเน้นสุกี้และมีเมนูเนื้อวัวกับแพะเป็นเมนูหลัก ไม่เหมือนร้านจีนอื่นๆที่จะเน้นผัดผัก เต้าหู้ และของทอดอย่างอื่นเป็นส่วนใหญ่ อากวงเจ้าของร้านน่ารักพยายามแนะนำเมนูให้แต่แกกลัวทานไม่หมดเลยจัดมาให้เบาๆแค่สองสามอย่างมาลองก่อน เส้นใหญ่แบบจีนที่ทำเองออกหนากว่าบ้านเราแต่ขนาดเล็กกว่าผัดมาหอมกระทะใส่เนื้อหมักมานุ่มๆและคะน้าบางๆ เนื้อแพะที่ปกติจะมาเป็นหม้อไฟใหญ่แต่วันนี้อยากทานเลยเจรจาให้แกลองผัดมาให้ชิมตามใจแก เนื้อแพะร้านนี้แทบจะไม่มีกลิ่นสาบเลยแม้แต่น้อยทำมาได้เปื่อยนุ่มส่วนมันก็นุ่มรสดี คุยไปคุยมาอยากลองอีกหลายเมนูแต่แกกลัวจะทานไม่หมด อากวงยังเอาเนื้อเย็นที่เป็นเนื้อตุ๋นหั่นมาเป็นแผ่นบางๆมาให้ชิมอีก จิ้มกับน้ำซ็อสใสรสเปรี้ยวก็แปลกไปอีกแบบ โดยรวมในส่วนของเนื้อต่างๆหมักมาได้นุ่มอร่อยรสชาติดี การปรุงอาจจะยังไม่คุ้นกับลิ้นเรานัก แต่มีซ๊อสพริกสีแดงที่รสออกเค็มนิดๆจิ้มอะไรก็อร่อยมาให้ช่วยทำให้ถูกปากมากขึ้น แต่ยังไงต้องกลับมาทานสุกี้ของร้านนี้แน่นอน 